Gotovo svi svjedoci koji su se pojavili na splitskom Županijskom sudu, gdje se zbog ratnog zločina sudi Draganu Vasiljkoviću, posvjedočili su da je prije napada na Jukinac i Glinu iz smjera Petrinje stigla kolona od 17 kamiona s vojnicima bivše JNA, a već oko 10 sati počeo je napad i trajao cijeli dan, sve dok dio stanovništva nije pobjegao kroz polja i preko rijeke.



Nena Klobučar iz Gline rekla je kako joj se vojnik JNA iz zadnjeg kamiona u koloni obratio riječima: "Što gledaš, majku ti ustašku". Mjesec dana prije napada zarobljen joj je suprug, a na dan napada u kući je bila sama s 12-godišnjom kćeri, kada ju je susjed, čija je supruga bila pravoslavne vjere, obavijestio da će uslijediti napad. Ona i kći tada su pobjegle u novu kuću, gdje su se skrivale ispod stepenica sve dok napad nije prošao.



Moj susjed Marjan Babić upozorio me da ćemo biti napadnuti. To mu je rekla supruga koja je sve to doznala od svojih roditelja, isto pravoslavaca. Spomenuti Marjan Babić na sudu je potvrdio kako mu je supruga to jutro otišla do kuće roditelja te pred garažom zatekla dvojicu naoružanih muškaraca. Majka joj je rekla da se ne treba bojati jer joj oni neće ništa, te joj otkrila da će uslijediti napad, ali da nikomu o tome ne govori. Požurila je natrag i to rekla suprugu koji je zatimobavijestio susjedu. Kada je počelo granatiranje, Babić je otišao otvoriti prozore kuće kako ne bi eksplodirali, te u tom trenutku vidio da se puca iz tenka. Bilo je pogođeno vozilo u kojem su bili hrvatski policajci.



Tadašnji župnik Juraj Jerneić u svom je iskazu naveo da je tijekom Domovinskog rata, u četiri župe koje je vodio, stradalo 380 ljudi, da je cijelo vrijeme kao i ostali svećenici pisao izvješća što se događa sa župom, župljanima i zgradama, a sve to poslao u Zagrebačku nadbiskupiju, nakon čega je tajnik izdao knjigu "Spaljena zemlja". Izrazio je uvjerenje da je cilj napada bila crkva, jer su svi projektili upravo padali tik uz nju, pa je, među ostalim, u granatiranju bila oštećena i sakristija.



Dragan Vasiljković, poznatiji kao kapetan Dragan, optužen je da je kao zapovjednik Jedinice za posebne namjene u sastavu paravojnih srpskih postrojbi, odnosno zapovjednik Nastavnog centra za obuku pripadnika specijalnih postrojbi Alfa, postupao protivno odredbama Ženevske konvencije. Među ostalim ga se tereti da je tijekom srpnja 1991. u Glini, u dogovoru sa zapovjednikom tenkovske jedinice JNA, izradio plan napada na tamošnju policijsku postaju te prigradsko naselje Jukinac, sela Gornji i Donji Viduševac, a zatimi njihovo zauzimanje. Tijekom napada oštećeni su i uništeni civilni objekti, stanovništvo natjerano u bijeg, pljačkana imovina, te ubijeni i ranjeni civili od kojih i jedan strani novinar.